

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL EMILIO SALDUKO PETICIJOS**

2021 m. birželio 23 d.

Vilnius

Lietuvos Respublikos Seimo Peticijų komisija 2021 m. birželio 23 d. posėdyje iš esmės išnagrinėjo Emilio Salduko peticijoje pateiktus pasiūlymus pakeisti Lietuvos Respublikos bausmių vykdymo kodeksą ir nustatyti, kad paprastosios grupės sąlygomis bausmę atliekantiems nuteistiesiems būtų sudarytos sąlygos turėti televizorius, kompiuterinių žaidimų aparatus, elektrinius virdulius, LED skaitymo lempas, ausines ir informacijos laikmenas, ir priėmė sprendimą šiuos pasiūlymus atmesti.

Seimo Peticijų komisija šį sprendimą priėmė atsižvelgusi į Lietuvos Respublikos teisingumo ministerijos pateiktą nuomonę ir dėl toliau nurodytų priežasčių.

Pažymėtina, kad šiuo metu galiojantis teisinis reguliavimas, nustatantis skirtingą nuteistiesiems suteikiamų teisių ir pareigų apimtį ir bausmės atlikimo tvarką, yra sukonstruotas vadovaujantis Bausmių vykdymo kodekso 9 straipsnyje įtvirtintu teisingo ir progresyvaus bausmių atlikimo principu, pagal kurį nuteistojo teisinė padėtis tiesiogiai priklauso nuo to, kaip nuteistasis elgiasi bausmės atlikimo metu, ar laikosi nustatytų draudimų ir vykdo pareigas, koks yra jo požiūris į darbą bei mokymąsi, kaip jis reaguoja į psichologinį poveikį ir socialinės reabilitacijos priemones. Atsižvelgiant į tai, nuteistojo, kuris daro pažangą jo resocializacijos procese, teisinė padėtis švelninama suteikiant papildomas teises, atsisakant tam tikrų apribojimų. Tačiau tuo atveju, kai nuteistasis nedaro minėtos pažangos, nesilaiko nustatytų draudimų ir pareigų ir daro teisės pažeidimus, jo teisinė padėtis griežtinama (apribojamos tam tikros teisės, nustatomos papildomos pareigos). Taigi, atsižvelgiant į minėtą principą, nuteistasis turi dėti visas pastangas ir savo elgesiu įrodyti, kad yra vertas pasitikėjimo, kartu ir papildomų teisių.

Vadovaujantis Pataisos įstaigų ir tardymo izoliatorių vidaus tvarkos taisyklių, patvirtintų Lietuvos Respublikos teisingumo ministro 2020 m. sausio 21 d. įsakymu Nr. 1R-25 „Dėl Pataisos įstaigų ir tardymo izoliatorių vidaus tvarkos taisyklių patvirtinimo“ 21 punktu, paprastosios grupės sąlygomis bausmę atliekantiems nuteistiesiems leidžiama turėti asmeninius televizorius, elektrinius virdulius, LED skaitymo lempas, ausines ir informacijos laikmenas. Kompiuterinių žaidimų aparatas nėra priskirtinas pirmo būtinumo daiktų kategorijai, todėl šiuo prietaisu sudarytos sąlygos naudotis tik lengvosios grupės sąlygomis bausmę atliekantiems nuteistiesiems.

Taip pat pažymėtina, kad Bausmių vykdymo kodekso 92 straipsnio 1 dalyje, laikantis teisės ekonomiškumo principo, išvardintos tik atskirų daiktų, kuriuos skirtingoms grupėms priskirti nuteistieji gali turėti pataisos įstaigose, kategorijos (pavyzdžiui, maisto produktai, asmens higienos reikmenys, elektros prietaisai ir pan.). Konkrečius nuteistiesiems leidžiamus pataisos įstaigose turėti daiktus, diferencijuojant pagal nuteistųjų grupes, pavesta nustatyti teisingumo ministrui (Bausmių vykdymo kodekso 92 straipsnio 2 dalis). Manytina, kad tokia teisinio reguliavimo konstrukcija yra tinkama ir Bausmių vykdymo kodekso 92 straipsnio 1 dalyje neturėtų būti vardinami konkretūs daiktai, kuriuos nuteistiesiems leidžiama turėti pataisos įstaigose.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Emilio Salduko peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt